
Landa Garapeneko eta Ingurumeneko kontseilariaren erantzuna
Unión del Pueblo Navarro talde parlamentarioari atxikitako foru parlamentari José Javier Esparza Abaurrea jaunak 11-25/PES-00229 idatzizko galdera egin du. Bada, Nafarroako Gobernuko Landa Garapeneko eta Ingurumeneko kontseilaria naizen aldetik, honako hau jakinarazten dut egindako galderari erantzunez: 

· Gobernuko lehendakariak eta Nafarroako Gobernuko Herri-lurren Atalak zer egin dute azken urte honetan Cintruénigoko Udalaren 2024ko apirilaren 22ko eskaria jaso ondoren?

1997an, Nafarroako Gobernuak Abatores aldeko lurzati berrantolamendua hasi zuen (Corellako eta Fiteroko udal-mugarteak eta kanpoan gelditu zen Cintruénigoko eremu bat). Jabetza ikertzean, berrantolatu beharreko eremua herri-ondasuna zela jakinarazi zen, Montes de Cierzo y Argenzón deitutakoetan baitago.

Interes orokorreko nekazaritza-azpiegituretan jarduketa oro egiteko, Nekazaritzako Azpiegiturei buruzko 1/2002 Foru Legean ezarritakoaren arabera, jarduketa egin beharreko azaleren titulartasuna zehaztu behar da aitzinetik. 

Lehen txostenaren ondotik lankidetza-hitzarmena sinatu zen, 2000. urtean, Nafarroako Gobernuaren eta Zaragozako Unibertsitatearen artean. Eloy Colom Piazuelo irakasleak eta haren lantaldeak, 10 hilabetean lan egin ondotik, 50 liburukiko azterketa aurkeztu zuten, eta txostena 2003an berretsi zuen Nafarroako Gobernuaren Aholkularitza Juridikoak. 
Agerian gelditu zen herri-lurren azalera hori datorrela Felipe IV.a erregeak herri hauei 1665ean egindako salmentatik: Tutera, Corella, Cintruénigo, Fitero, Cascante, Monteagudo eta Murchante. Lur horiek desamortizaziotik kanpo gelditu ziren herri-ondasunak zirelako. 1902. urtean, lursailak banandu ziren haien jabe ziren herrien artean.


Denboraren buruan, aprobetxamenduak partikularren Katastroetan jaso ziren, jabetzaren froga modura, horrela Jabetza Erregistroan sartzeko. Txostenek dioten bezala, aprobetxamendu-eskubidea sartu zen, eta inoiz ez jabetza.

Nafarroako Gobernuak ez zuen jarduketa gehiagorik egin harrezkero. Jarduerarik gabe 14 urte egon ondotik, Nafarroako Gobernuak, 2015‑2019 legealdian, Erriberako ureztatzeko aukerak zehazteko parte-hartze prozesua zuzendu eta finantzatu zuen, eta hori, neurri handi batean, bat dator Montes de Cierzo y Argenzón-en perimetroarekin; hortaz, gaia berriz sortu zen; hau da, lurren titulartasuna zehaztu behar dela nekazaritzako azpiegituretan edozein jarduketa egin aitzin (kasurako, Nafarroako ubidearen 2. faseko eremu ureztagarriko obra egitea). 

Ukitutako azalerak 7.276 hektarea ureztagarri hartzen ditu barne, eta 4.579 titular guztira. Cintruénigon 1.284 titular zeuden 1.935 hektareako azaleran, 3.174 lurzatitan.

Nekazaritzako Azpiegituren Zerbitzuko teknikariek arazoaren berri eman zieten ukitutako toki-entitateei, haien artean Cintruénigoko Udalari, zenbait bileratan.

Dagoen arazoa konpontzeko, bi aukera daude:

a) galdutako jabetza berreskuratzeko prozedura hastea, eta herri-lurren gainean dauden eskubideak amaitzea, edo 

b) transakzio-hitzarmena sinatzea, eta bertan, auziak ekiditeko, partikularrei ordaina ematea azalera ehuneko batekin eta herri-lurrekin kargarik gabe gelditzen den zatian. 

Corellako Udalak hitzarmen transakzionaleko oinarri orokorrak (Nafarroako Gobernuaren Erabakiaren bidez berretsita) eta partikularrak onetsi ditu dagoeneko, eta Cintruénigoko Udalak jarduketarik hasi izanaren berririk ez dugu.

Cintruénigoko Udalaren 2024ko apirilaren 22ko eskaerarekin batera aurkeztutako txostenek, UPNren taldeak aipatutakoek, ez dute aurkezten Zaragozako Unibertsitatearen txostenean kontuan hartu ez den datu edo agiririk, eta halaxe erantzun zion Herri-lurren Atalak Udalari 2024ko urtarrilaren 17ko txostenean. Horrenbestez, indarrean segitzen du, erabat, Nafarroako Gobernuaren Aholkulari Juridikoaren 2003ko berreste-txostenak.

Cintruénigoko Udalak, herri-ondasunen titularrak, Herri-lurren Atalari ildo horretako ekimenik jakinarazten diolarik, Atalak, gainerako toki-entitateekin bezala, aholkularitza eta herri-ondasunen defentsa eginen ditu bere eskumenen arabera.

Hori guztia jakinarazten dizut, Nafarroako Parlamentuko Erregelamenduaren 215. artikulua betez. 
Iruñean, 2025eko ekainaren 11n
 
Landa Garapeneko eta Ingurumeneko kontseilaria

José María Aierdi Fernández de Barrena


Nafarroako Gobernuko lehendakariaren erantzuna
Nafarroako Gorteetako kide den eta Unión del Pueblo Navarro talde parlamentarioari atxikita dagoen Javier Esparza Abaurrea jaunak 11-25/PES-00229 galdera egin du. Galdera horri dagokionez: 
Gobernuko lehendakariak eta Nafarroako Gobernuko Herri-lurren Atalak zer egin dute azken urte honetan Cintruénigoko Udalaren 2024ko apirilaren 22ko eskaria jaso ondoren? 
Cintruénigoko Udalak 2024ko apirilean jakinarazitakoaren ondotik egindako jarduketak Landa Garapeneko eta Ingurumeneko Departamentuak egin ditu bakarrik, hark baitu herri-lurren gaineko eskumena.
Hori guztia jakinarazten dut, Nafarroako Parlamentuko Erregelamenduaren 215. artikuluan xedatutakoa betez.
Iruñean, 2025eko ekainaren 11n
María Chivite Navascués
Nafarroako lehendakaria

